Aivoreseptoreiden tai kuljettajaproteiinien gammakuvaus, Datscan

Sinulle on varattu aivoreseptoreiden tai aivojen kuljettajaproteiinien gammakuvaus. Tätä tutkimusta käytetään, kun halutaan poissulkea tai todeta parkinsonintauti. Tutkimme radioaktiivisen merkkiaineen (radiolääke Datscan) avulla dopamiinivälittäjäaineita aivojen hermopäätteissä. Aivot kuvataan SPET \* -kuvauksena, jossa gammakameran kuvauspäät kiertävät pään ympäri.

\* SPET= Single Photon Emissio Tomography

Tutkimukseen valmistautuminen

Varaa tutkimuskäyntiin aikaa noin 5 tuntia.

Tutkimuspäivinä saat syödä, juoda ja ottaa muut paitsi taukoa vaativat lääkkeesi normaalisti.

Lääkkeet, jotka vaikuttavat tutkimuslöydökseen tauotetaan ennen tutkimusta.

* Masennuksen hoito, nikotiinin vieroitusoireiden hoito, liikalihavuuden hoito
	+ ibupropionihydrokloridi (Zyban, Voxra, Mysimba): tauko 8 vrk
* Narkolepsian, liiallisen uneliaisuuden hoito, yliaktiivisuuden hoito
	+ modafiniili (Modiodal, Provigil): tauko 3 vrk
	+ metyylifenidaatit (Concerta, Equasym, Medikinet, Methylphenidate Mylan, Methylphenidate Sandoz): tauko 2 vrk ja Ritalin: tauko 1 vrk.
* Muita lääkeaineita, jotka saattavat vaikuttaa tutkimuslöydökseen ovat kokaiini, amfetamiinit, efedriini, fenylefriini ja jotkut anestesia-aineet (isofluraani ja ketamiini). Amfetamiinilla vaadittava tauko on korkeintaan 3 vrk ja efedriinillä 1.5 vrk.

Parkinsonin taudin hoitoon käytettävät lääkkeet eivät vaikuta tutkimuslöydökseen.

Jos sinulla on kysyttävää lääketaukoihin liittyvistä asioista, ota yhteyttä neurologian poliklinikan sairaanhoitajaan puh 08 315 8118.

Soittoaika ma - to klo 8:15 -10:15 ja 12:45 – 14:15 sekä pe klo 8:15 – 10.15.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Imetyksessä on pidettävä 3 vuorokauden tauko. Tauon aikana lypsetty äidinmaito kaadetaan viemäriin.

Tutkimuksen suorittaminen

* Sinulle annetaan kilpirauhasta suojaava lääke nesteen kanssa. Vaikutusta odotetaan vähintään puoli tuntia.
* Radiolääke annetaan kanyylin kautta kyynärtaipeen tai kämmenselän laskimosuoneen.
* Kuvaus tehdään 3 tunnin kuluttua ja sinun pitää maata liikkumatta kuvauspöydällä. Kuvauksen aikana gammakamerat kiertävät lähellä päätäsi.
* Kuvaus kestää noin tunnin ajan ja on kivuton.
* Pään alueella olevat metalliesineet häiritsevät kuvauksen tulkintaa, joten korva-, kaula- ja muut korut riisut kuvauksen ajaksi. Vaatteet saavat olla päällä.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstäsi parin vuorokauden kuluessa.

Radiolääke lähettää jonkin verran säteilyä lähiympäristöösi parin vuorokauden ajan. Muille ihmisille aiheutuva säteilyannos on kuitenkin niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltä.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat isotooppiosaston osastonsihteeriltä numerosta 040 1344566 ma – pe klo 12:00 – 14:00.